సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
రిటైర్మెంట్‌కి కారణం ఆ ఓటమే: సర్దార్
12 ఏళ్ల సుదీర్ఘ కెరీర్‌లో ఇలాంటి బాధల్ని నేను చాలా అనుభవించా. కానీ.. ఆ ఓటమి బాధని మాత్రం నేను అధిగమించలేకపోయా.
Samayam Telugu | Updated:
Sep 14, 2018, 01:05PM IST
హాకీ ఇండియా ఒత్తిడి మేరకే తాను రిటైర్మెంట్ తీసుకున్నట్లు వస్తున్న వార్తలపై మాజీ కెప్టెన్ సర్దార్ సింగ్ తాజాగా స్పందించాడు. జాతీయ శిక్షణ శిబిరం కోసం బుధవారం 25 మందితో కూడిన జట్టుని హాకీ ఇండియా ప్రకటించగా.. అందులో సర్దార్ సింగ్‌కి చోటు లభించలేదు. దీంతో.. మనస్థాపానికి గురైన ఈ మిడ్‌ఫీల్డర్ ఆరోజు రాత్రే అంతర్జాతీయ కెరీర్‌కి గుడ్‌బై చెప్పేశాడు. కానీ.. తాను రిటైర్మెంట్ తీసుకోవాలనే నిర్ణయంపై ఆసియా గేమ్స్ ముగిసినప్పటి నుంచి సన్నిహితులతో చర్చిస్తున్నట్లు తాజాగా ఏర్పాటు చేసిన మీడియా సమావేశంలో సర్దార్ సింగ్ చెప్పుకొచ్చాడు.
‘ఇండోనేషియా వేదికగా ఇటీవల ముగిసిన ఆసియా గేమ్స్‌లో భారత హాకీ జట్టు సెమీ ఫైనల్స్‌‌లో ఓడటం నన్ను బాధించింది. మలేషియా జట్టు చేతిలో ఆ పరాజయాన్ని నేను జీర్ణించుకోలేకపోయా. 12 ఏళ్ల సుదీర్ఘ కెరీర్‌లో ఇలాంటి బాధల్ని నేను చాలా అనుభవించా. కానీ.. ఆ ఓటమి బాధని మాత్రం నేను అధిగమించలేకపోయా. దీంతో.. నా కుటుంబ సభ్యులు, సన్నిహితులతో మాట్లాడి రిటైర్మెంట్‌ తీసుకోవాలనే తుది నిర్ణయానికి వచ్చా. ఇది పూర్తిగా నా వ్యక్తిగతం. హాకీ ఇండియా నాపై ఎలాంటి ఒత్తిడి తీసుకురాలేదు. అంతేకాకుండా.. శిక్షణ శిబిరానికి నన్ను ఎంపిక చేయకపోవడం కూడా ఈ రిటైర్మెంట్‌కి కారణం కాదు’ అని సర్దార్ సింగ్ స్పష్టం చేశాడు.